b"\n_START_ARTICLE_\nAlojz Mavri\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini malega svobodnega kmeta in gostilni\xc4\x8darja Jo\xc5\xbeefa in gospodinje Rezike Mavri\xc4\x8d rojene Zaman. \xc5\xa0olo je obiskoval pri gori\xc5\xa1kih kapucinih. Bil je vzoren dijak, ker pa se ni odlo\xc4\x8dil za duhovnika je moral maturo in nadaljevanje \xc5\xa1tudija opustiti. Vrnil se je v Fojano, kjer se je zaposlil kot ob\xc4\x8dinski uradnik. Med 1. svetovno vojno je slu\xc5\xbeil v Avstro-ogrski vojski. Bil je vojak v Devinu, Ronkah in \xc5\xa0tivanu, ranjen na Krnu, ujet na Kostanjevici in poslan v italijansko tabori\xc5\xa1\xc4\x8de za vojne ujetnike v Avezzano (pokrajina L'Aquila). Po vojni se je vrnil v Fojano, dokupil zemljo in pove\xc4\x8dal vinograd. 9. aprila 1922 je bil med soustanovitelji dru\xc5\xa1tva kolonov in malih posestnikov v Fojani ter izvoljen za prvega predsednika dru\xc5\xa1tva. V letih 1929\xe2\x88\x921950 je bil predsednik Fojanske zadruge, ki je bila zelo pomembna za Fojane, ki so bili v glavnem koloni. Fojani so s pomo\xc4\x8djo zadruge odkupovali zemljo grofa de Baguerja, ki je bil v Dobrovem tudi lastnik gradu. De Baguer je \xc5\xbeelel po kon\xc4\x8dani vojni zemljo prodati nekemu italijanskemu grofu iz Milana. Grozila je nevarnost za obstoj slovenskih dru\xc5\xbein, saj naj bi novi lastnik tu naselil italijanske kolone. Razmi\xc5\xa1ljali so, da bi vsak odkupil svojo kolonsko kmetijo. Pri urejanju pravnih zadev je vse do smrti veliko pomagal Henrik Tuma. Kljub oviram, rev\xc5\xa1\xc4\x8dini, neredni vojni od\xc5\xa1kodnini, slabim letinam in vsesplo\xc5\xa1ni krizi je kmetom s pomo\xc4\x8djo zadruge uspelo urediti nova lastni\xc5\xa1tva in tako Fojano re\xc5\xa1iti pred nasilnim italijanskim potuj\xc4\x8devanjem."